Document ID: 32008L0058

32008L0058
L 246/1
SLUŽBENI LIST EUROPSKE UNIJE
21.08.2008.
DIREKTIVA KOMISIJE 2008/58/EZ
od 21. kolovoza 2008.
o tridesetoj izmjeni Direktive Vijeća 67/548/EEZ o usklađivanju zakona i drugih propisa u odnosu na razvrstavanje, pakiranje i označivanje opasnih tvari, radi njezine prilagodbe tehničkom napretku
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 67/548/EEZ od 27. lipnja 1967. o usklađivanju zakona i drugih propisa u odnosu na razvrstavanje, pakiranje i označivanje opasnih tvari (1), a posebno njezin članak 28.,
budući da:
(1)
Prilog I. Direktivi 67/548/EEZ sadrži popis opasnih tvari, zajedno s detaljima o razvrstavanju i označivanju svake tvari. Taj popis je potrebno ažurirati kako bi obuhvatio i dodatno prijavljene nove tvari i dodatne postojeće tvari, te kako bi se određeni unosi prilagodili tehničkom napretku. U tom je prilogu nadalje potrebno izbrisati unose određenih tvari. Potrebno je promijeniti razvrstavanje i označivanje tvari koje sadrže benzen, kako bi bilo vidljivo da je benzen razvrstan kao mutagen, a neke unose treba podijeliti jer se novo dodano ili revidirano fizikalno-kemijsko razvrstavanje više ne primjenjuje na sve tvari koje obuhvaćaju ti unosi.
(2)
Ako postanu dostupne nove znanstvene spoznaje, potrebno je ponovno ispitati razvrstavanje i označivanje tvari navedenih u ovoj Direktivi. S tim u vezi i uzimajući u obzir najnovije preliminarne, djelomične podatke koji nisu pregledani od strane stručnjaka, a dostavila ih je industrija, posebnu pozornost treba obratiti na daljnje rezultate epidemioloških studija o boratima, na koje se odnosi ova Direktiva, uključujući i studiju koja se provodi u Kini te rezultat rasprave u Međunarodnoj agenciji za istraživanje raka (IARC) o razvrstavanju spojeva nikla, ili bilo koju relevantnu novu znanstvenu spoznaju ili tumačenje podataka korištenih za izradu sadašnjih prijedloga za spojeve nikla na koje se odnosi ova Direktiva.
(3)
Određene napomene u predgovoru Prilogu I. potrebno je izmijeniti ili dodati, kako bi se razjasnile obveze proizvođača, distributera i uvoznika određenih tvari, kako bi bilo vidljivo da je benzen, osim prema drugim učincima, razvrstan i kao mutagen, te kako bi bilo vidljivo da razvrstavanje i označivanje iz Priloga I. koje se odnosi na fizikalno-kemijska svojstva ne treba primjenjivati ako testiranja pokažu da poseban oblik tvari koja je stavljena na tržište ima različita fizikalno-kemijska svojstva. Napomena 6. u predgovoru Prilogu I. briše se jer odredbe te napomene prestaju važiti od datuma stupanja na snagu Direktive Komisije 2001/60/EZ (2). Stoga je iz određenih unosa u prilogu potrebno brisati upućivanje na napomenu 6. U predgovor Prilogu I. potrebno je dodati novu napomenu 7., kako bi bilo vidljivo da legure koje sadrže nikal trebaju biti razvrstane kao tvari koje uzrokuju preosjetljivost na temelju njihovog stupnja otpuštanja a ne na temelju koncentracije nikla.
(4)
Mjere predviđene ovom Direktivom u skladu su s mišljenjem Odbora za prilagodbu tehničkom napretku direktiva za uklanjanje tehničkih prepreka trgovanju opasnim tvarima i pripravcima,
DONIJELA JE OVU DIREKTIVU:
Članak 1.
Prilog I. Direktivi 67/548/EEZ mijenja se kako slijedi:
1.
predgovor se mijenja kako slijedi:
(a)
Napomena H. zamjenjuje se tekstom iz Priloga 1.A;
(b)
Napomena J. zamjenjuje se tekstom iz Priloga 1.B;
(c)
Napomena P. zamjenjuje se tekstom iz Priloga 1.C;
(d)
Tekst iz Priloga 1.D dodaje se kao napomena T.;
(e)
Napomena 6. briše se;
(f)
Tekst iz Priloga 1.E dodaje se kao napomena 7.;
2.
Unosi koji odgovaraju unosima iz Priloga 1.F zamjenjuju se unosima iz tog priloga;
3.
Unosi iz Priloga 1.G ovoj Direktivi umeću se u skladu s redoslijedom unosa iz Priloga I. Direktivi 67/548/EEZ;
4.
Unosi iz Priloga 1.H ovoj Direktivi brišu se.
Članak 2.
1. Države članice donose zakone i druge propise potrebne za usklađivanje s ovom Direktivom najkasnije do 1. lipnja 2009. One odmah obavješćuju Komisiju o tekstu tih odredaba i korelacijskoj tablici između tih odredaba i Direktive.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Države članice određuju načine tog upućivanja.
2. Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
Članak 3.
Ova Direktiva stupa na snagu dvadesetog dana od dana objave u Službenom listu Europske unije.
Članak 4.
Ova je Direktiva upućena državama članicama.
Sastavljeno u Bruxellesu 21. kolovoza 2008.

Labels: 3
1
15
20